**Σκέψεις Ενόψει του 3ου Συνέδριο του ΣΥΡΙΖΑ**

**Ο παράγοντας Νέα Γενιά**

Οι νέοι στη χώρα μας βιώνουν πιο έντονα από κάθε άλλον νέο στην Ευρώπη την ανασφάλεια για το αύριο, την εργασιακή επισφάλεια και την έλλειψη προοπτικής παράγοντες που εξωθούν πολλούς να παραμένουν ακόμα δέσμιοι της οικογενειακής αλληλεγγύης και του παιδικού δωματίου και άλλους στο να πάρουν την απόφαση να φύγουν και να αναζητήσουν θέσεις εργασίας στο εξωτερικό. Ένα επιπλέον ζήτημα που απασχολεί τη νεολαία και τα νέα ζευγάρια είναι το στεγαστικό ζήτημα. Η παγίωση της βραχυχρόνιας μίσθωσης και το γεγονός ότι δεν υπάρχει κρατική παρέμβαση για πλαφόν στα ενοίκια έχει δημιουργήσει πολλά προβλήματα στην εύρεση αξιοπρεπούς κατοικίας σε φυσιολογικές τιμές, καθώς σε περιοχές όχι μόνο του κέντρου αλλά και στα προάστια, το ενοίκιο ενός σπιτιού κοστίζει όσο ένας βασικός μισθός. Επίσης, οι αυξήσεις λ.χ στην ενέργεια (ρεύμα, φυσικό αέριο) και στα καύσιμα έχουν επηρέασει και τις τιμές των καταναλωτικών προϊόντων και των ειδών πρώτης ανάγκης και το αποτέλεσμα είναι τα περισσότερα νοικοκυριά να μένουν χωρίς εισόδημα στις 15-20 ημέρες του μήνα, γεγονός που δείχνει τον μεγάλο κίνδυνο που υπάρχει για έξαρση γενικευμένης ανθρωπιστικής κρίσης.

**Όραμα και Ελπίδα**

Σε όλα τα παραπάνω, και όχι μόνο, θα πρέπει να απαντάει ένα κόμμα αριστερό, ριζοσπαστικό, μαζικό, κοινωνικά χρήσιμο. Η συμμετοχή των νέων ανθρώπων είναι σημαντική, πολίτιμη και πιο αναγκαία από ποτέ. Για να μπορέσουμε να το πετύχουμε αυτό, χρειάζεται να δίνουμε ελπίδα και όραμα στη νέα γενιά. Δεν αρκεί μόνο ένα αντιδεξιό αφήγημα στη βάση του να φύγει η ΝΔ. Πρέπει να ξέρουμε γιατί θέλουμε να έρθει ο ΣΥΡΙΖΑ. Η πραγματική επαφή με την κοινωνία επιτυγχάνεται όταν αλληλεπιδράς με την κοινωνία, με τους πολίτες μέσα από συλλογικότητες και παρουσιάζεις ένα αντιπαράδειγμα. Η στήριξη αλληλέγγυων δράσεων και κοινωνικών δομών, όπως και φορέων και οργάνωσεων που καταπιάνονται με κοινωνικά ζητήματα σχετικά με την οικολογία, τον πολιτισμό, τον αθλητισμό, τα έμφυλα θέματα, το προσφυγικό και μεταναστευτικό, τον σωφρονισμό, την επανένταξη, τα δικαιώματα του παιδιού. Στην ίδια λογική βρίσκεται και επικοινωνία με τα συνδικάτα και τον κόσμο της εργασίας, όπως και τους φορείς που εκπροσωπούν τη νεανική επιχειρηματικότητα, τις συνεταιριστικές επιχειρήσεις και συνδράμουν στην κυκλική, κοινωνική και αλληλέγγυα οικονομία

**Η Επόμενη Μέρα του Συνεδρίου**

Το επερχόμενο συνέδριο του σύριζα-ΠΣ πρέπει να είναι ένα συνέδριο τομής και συνέχειας με σκοπό την ανασυγκρότηση του χώρου μας πολιτικά και οργανωτικά. Το στοίχημα είναι την επόμενη μέρα να βγούμε με ένα πρόγραμμα ριζοσπαστικό αλλά συνάμα ρεαλιστικό και υλοποιήσιμο, προσαρμοσμένο στις συνθήκες που βιώνουμε στο σήμερα δίνοντας απτές λύσεις στα προβλήματα της κοινωνίας και της νέας γενιάς. Την επαύριον του συνεδρίου χρειάζεται να δομήσουμε ένα κόμμα που θα συγκροτείται από δυνάμεις προερχόμενες από όλες τις γενιές και τα ιστορικά ρεύματα του αριστερού κινήματος (οικολογικο,φεμινιστικο,εργατικο) και θα έχει στρατηγικό στόχο το σοσιαλισμό του 21ου αιώνα. Ένα μαζικό κόμμα των μελών του τα οποία θα συμμετέχουν ενεργά και ουσιαστικά στις συλλογικές διαδικασίες , θα συνδιαμορφώνουν τις θέσεις και τις απόψεις του και θα τις διαχέουν στο κοινωνικό τους χώρο.

**Το Προτεινόμενο Καταστατικό**

Στην παραπάνω κατεύθυνση πιστεύουμε ότι κινείται επι της αρχής το προτεινόμενο καταστατικό επιχειρώντας να επιλύσει προβλήματα και παθογένειες που διαχρονικά δυσχεραίνουν την κομματική λειτουργία. Η πρόβλεψη για παράλληλη ψηφιακή δομή και λειτουργία του κόμματος εναρμονίζεται με σε μεγάλο βαθμό με τις ανάγκες της σύγχρονης καθημερινότητας και δύναται να οδηγήσει στην αύξηση της συμμετοχής στις συνεδριάσεις των οργάνων. Οι νέες οικονομικό - κοινωνικές συνθήκες, η παγκοσμιοποίηση και το Διαδίκτυο αλλάζουν για ένα κόμμα της Αριστεράς τα απαιτούμενα εργαλεία οργάνωσης, επιλογών και δράσης. Επιπλέον η θέσπιση Επιτροπής Δεοντολογίας, εκλεγμένης από το συνέδριο, διασφαλίζει τα δικαιώματα των μελών και ενισχύει τη διαφάνεια και η ύπαρξη σαφούς κανονισμού λειτουργίας και κώδικα συμπεριφοράς θέτει κανόνες στο κόμμα προωθώντας την κουλτούρα διαλόγου και την συντροφικότητα. Υπάρχουν όμως και σημεία αμφιλεγόμενα τα όποια χαίρουν περαιτέρω μελέτης και επεξεργασίας όπως για παράδειγμα το εθνικό συμβούλιο, ένα δυσκίνητο πλαδαρό και περιττό κατά τη γνώμη μας όργανο. Η ως τώρα εμπειρία του ΣΥΡΙΖΑ πιστεύουμε πως έδειξε ότι χρειαζόμαστε όργανα να λειτουργούν και όχι να αλληλεπικαλύπτονται προκαλώντας αδράνεια και σύγχυση.

**Η Δεύτερη Φορά Αριστερά**

Πρέπει να είναι σαφές ότι τη δεύτερη φορά της διακυβέρνησης ΣΥΡΙΖΑ θα γίνουν ρυθμίσεις για την οικονομική στήριξη αυτών που επλήγησαν από τις επιπτώσεις της πανδημίας και του κλεισίματος της οικονομίας τους προηγούμενους μήνες, που αποτελεί ένα πολύ μεγάλο αλλά και ετερόκλητο κομμάτι της ελληνικής οικονομίας. Επιπλέον, θα πρέπει να πραγματοποιηθεί η δέσμευση για αύξηση του κατώτατου μισθού στα 800€, η μείωση του εργάσιμου χρόνου χωρίς μείωση στις απολαβές, επανέναρξη συλλογικών διαπραγματεύσεων και η επέκταση συλλογικών κλαδικών συμβάσεων εργασίας για την προστασία περισσότερων εργαζομένων, η υιοθέτηση πολιτικών στην κατεύθυνση προώθησης της έμφυλης ισότητας, της εξάλειψης των διακρίσεων στην εργασία και στην κοινωνία γενικότερα και της συμφυλίωσης οικογενειακής και επαγγελματικής ζωής. Συν τοις άλλοις, θα πρέπει να γίνουν και όσα δεν έγιναν την πρώτη φορά όπως ο διαχωρισμός κράτους-εκκλησίας, εκδημοκρατισμός σωμάτων ασφαλείας κ.λ.π

**Παραγωγικός Μετασχηματισμός**

Κλείνοντας   η αριστερά του 21ου αιώνα έχει την τάση εγκαταλείπει την ασφάλεια του πρωτόκολλου και της επετηρίδας και γίνεται εργαστήρι πειραματισμού ιδεών, δομών, μεθόδων -απτά παραδείγματα - το φαινόμενο ποδεμος και των εργατικών επι ηγεσίας Κορμπιν . Η αντιπαράθεση και οι συγκλήσεις δεν πρέπει να αποτελούν κίνδυνο αλλά την καλύτερη δοκιμασία για τις επί μέρους θέσεις και την δυνατότητα συνθέσεων.  Αν η αριστερά θέλει να παίξει κυρίαρχο ρόλο την επόμενη μέρα χρειάζεται να εντάξει στο πυρήνα των διεκδικήσεων της ένα νέο κοινωνικό συμβόλαιο που θα βάλει τα δημόσια αγαθά, την δημοκρατία την κοινωνική δικαιοσύνη και την χαμένη γενιά της οικονομικής ύφεσης και της πανδημίας στο κέντρο επανοηματοδωντας τις αξίες και το όραμα της στο σήμερα . Ως συνέχεια αυτού, οφείλουμε να δούμε την ανάγκη για αλλαγή του παραγωγικού μοντέλου με ότι αυτό συνεπάγεται ως προς την στήριξη της συναιτερεστικής οικονομίας, των ανανεώσιμων πηγών ενέργειας, την οικονομία της γνώσης και τις ανάγκες των τοπικών κοινωνίων.

Λούκας Δημήτρης, μέλος ΚΣ Νεολαίας ΣΥΡΙΖΑ, ΟΜ Ζωγράφου

Δούκα Γεωργία, Συντονίστρια ΟΜ Υπολοίπου Νότιας Αθήνας Νεολαίας ΣΥΡΙΖΑ

Κριωνά Χριστίνα, Συντονίστρια ΟΜ Ηλιούπολης Νεολαίας ΣΥΡΙΖΑ